DA Den Europæiske Unions Tidende L 58/13

KOMMISSIONENS DELEGEREDE FORORDNING (EU) 2016/301

af 30. november 2015

om supplerende regler til Europa-Parlamentets og Rådets direktiv 2003/71/EF for så vidt angår reguleringsmæssige tekniske standarder for godkendelse og offentliggørelse af prospektet og for annoncering og om ændring af Kommissionens forordning (EF) nr. 809/2004

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel, og om ændring af direktiv 2001/34/EF (1), særlig artikel 13, stk. 7, tredje afsnit, artikel 14, stk. 8, tredje afsnit, og artikel 15, stk. 7, tredje afsnit, og

ud fra følgende betragtninger:

(1) Ved direktiv 2003/71/EF harmoniseredes kravene vedrørende udarbejdelse, godkendelse og udsendelse af prospekter. For at sikre konsekvent harmonisering og for at tage hensyn til den tekniske udvikling på finansmarkederne er det nødvendigt at præcisere disse krav, navnlig hvad angår godkendelsesprocessen, offentliggørelsen og de formidlede oplysninger om udbuddet eller optagelsen til handel ud over prospektet, herunder annoncering.

(2) Processen med gennemgang og godkendelse af prospektet er en iterativ proces, hvor den nationale kompetente myndigheds beslutning om at godkende prospektet omfatter gentagne runder af analyse og udarbejdelse af udkastet til prospekt foretaget af udstederen, udbyderen eller den person, der anmoder om optagelse til handel på et reguleret marked, med henblik på at sikre, at prospektet opfylder kravet om fuldstændighed, herunder om oplysningerne er sammenhængende og forståelige. For at give større sikkerhed om godkendelsesproceduren over for udstedere, udbydere eller personer, der anmoder om optagelse til handel, er det nødvendigt at præcisere, hvilke dokumenter der bør fremsendes til de nationale kompetente myndigheder på forskellige tidspunkter i prospektgodkendelsesforløbet.

(3) Et udkast til prospekt bør altid indgives til den nationale kompetente myndighed i et søgbart elektronisk format og via elektroniske midler, som den pågældende myndighed kan acceptere. Eftersom et søgbart elektronisk format giver de nationale kompetente myndigheder mulighed for at søge efter specifikke termer eller ord i prospektet, fremmer det hurtigere kontrol og bidrager til en effektiv og hurtig gennemgang.

(4) Med undtagelse af det første udkast til prospekt er det bydende nødvendigt, at hvert enkelt udkast til prospekt, der indgives til den nationale kompetente myndighed, klart viser de ændringer, der er foretaget i forhold til det tidligere indgivne udkast, og forklarer, hvordan sådanne ændringer afhjælper eventuelle mangler, som var meddelt af den kompetente nationale myndighed. Hver enkelt indgivelse af et udkast til prospekt til den kompetente nationale myndighed bør omfatte både en version, hvori alle ændringer i forhold til tidligere indgivne udkast er markeret, og en version, hvori sådanne ændringer ikke er markeret.

(5) Hvis oplysninger, der er indeholdt i de relevante bilag til Kommissionens forordning (EF) nr. 809/2004 (2), ikke finder anvendelse eller, i betragtning af karakteren af udstedelsen eller udstederen, ikke er relevante for et specifikt prospekt, bør disse oplysninger påpeges over for den nationale kompetente myndighed med henblik på at minimere eventuelle forsinkelser i gennemgangen.

(6) I tilfælde af at det bliver klart for den kompetente nationale myndighed, at udstederen, udbyderen eller den person, der anmoder om optagelse til handel, ikke er i stand til at opfylde kravene i forbindelse med prospektordningen, bør den nationale kompetente myndighed, for at sikre en effektiv anvendelse af ressourcerne, have ret til at afslutte gennemgangen uden at godkende prospektet.

(7) Elektronisk offentliggørelse af prospekter, herunder endelige vilkår, sikrer, at investorer får hurtig og let adgang til de deri indeholdte oplysninger. Et krav om, at investorerne er indforstået med en ansvarsfraskrivelse, der begrænser det retlige ansvar, betaler et gebyr eller går gennem en registreringsproces for at få adgang til prospektet, hindrer let tilgængelighed og bør ikke være tilladt. Filtre, der advarer om, hvilke jurisdiktioner et udbud fremsættes i, og som kræver, at investorerne skal oplyse om deres bopælsland eller angive, at de ikke er bosat i et bestemt land eller en bestemt jurisdiktion, bør ikke betragtes som en ansvarsfraskrivelse, der begrænser det retlige ansvar.

(8) Annoncering i forbindelse med et udbud til offentligheden eller en optagelse til handel kan blive ukorrekt eller vildledende, hvis der opstår eller bemærkes en væsentlig ny omstændighed, materiel fejl eller ukorrekthed vedrørende oplysningerne i det pågældende prospekt. Der bør fastsættes krav for at sikre, at når annoncering bliver ukorrekt eller vildledende på grund af en sådan ny omstændighed, materiel fejl eller ukorrekthed, ændres den pågældende annoncering.

(9) Da prospektet er den autoritative kilde til oplysninger om et udbud til offentligheden eller en optagelse til handel, bør alle oplysninger, der udbredes om sådanne udbud og optagelser til handel, uanset om det er til annoncering eller i andet øjemed, og uanset om det sker i mundtlig eller skriftlig form, stemme overens med oplysningerne i prospektet. Dette bør sikres ved at kræve, at alle oplysninger, der udbredes, ikke er i modstrid med eller henviser til oplysninger, som er i modstrid med indholdet af prospektet. Desuden bør det forhindres, at de oplysninger, der udbredes, i væsentlig grad giver en skæv opfattelse af de oplysninger, der er indeholdt i prospektet. Da alternative resultatopgørelsesmetoder kan påvirke investeringsbeslutningen uforholdsmæssigt, bør oplysninger om udbud til offentligheden eller optagelse til handel, der udbredes uden for prospektet, ikke kunne indeholde sådanne opgørelser, hvis de ikke er indeholdt i prospektet.

(10) Forordning (EF) nr. 809/2004 indeholder bestemmelser om offentliggørelse af prospektet og annoncering. For at undgå overlapning af krav bør visse bestemmelser i forordning (EF) nr. 809/2004 udgå.

(11) Denne forordning er baseret på det udkast til reguleringsmæssige tekniske standarder, som Den Europæiske Værdipapir- og Markedstilsynsmyndighed (ESMA) har forelagt Kommissionen.

(12) I overensstemmelse med artikel 10 i Europa-Parlamentets og Rådets forordning (EU) nr. 1095/2010 (3) har ESMA afholdt åbne offentlige høringer om udkastet til gennemførelsesmæssige tekniske standarder, analyseret de potentielle omkostninger og fordele samt indhentet en udtalelse fra interessentgruppen for værdipapirer og markeder, der er nedsat i henhold artikel 37 i nævnte forordning —

VEDTAGET DENNE FORORDNING:

KAPITEL I

ALMINDELIGE BESTEMMELSER OG GODKENDELSE AF PROSPEKTET

Artikel 1

Genstand

Ved denne forordning fastsættes der reguleringsmæssige tekniske standarder, der præciserer:

1) ordningerne for godkendelse af prospektet, jf. artikel 13 i direktiv 2003/71/EF

2) ordningerne for offentliggørelse af prospektet, jf. artikel 14, stk. 1-4, i direktiv 2003/71/EF

3) annoncering, jf. artikel 15 i direktiv 2003/71/EF

4) overensstemmelsen mellem oplysninger om et udbud til offentligheden eller optagelse til handel på et reguleret marked på den ene side og de oplysninger, der er indeholdt i prospektet, på den anden side, jf. artikel 15, stk. 4, i direktiv 2003/71/EF.

Artikel 2

Indgivelse af en anmodning om godkendelse

1. Udstederen, udbyderen eller den person, der anmoder om optagelse til handel på et reguleret marked, skal indgive alle udkast til prospektet i et søgbart elektronisk format via elektroniske midler til den kompetente myndighed. Når det første udkast til prospektet indgives, skal der angives et kontaktpunkt, hvortil den kompetente myndighed kan fremsætte alle meddelelser skriftligt via elektroniske midler.

2. Sammen med det første udkast til prospekt, der indgives til den kompetente myndighed, eller i løbet af prospektgennemgangen, skal udstederen, udbyderen eller den person, der anmoder om optagelse til handel på et reguleret marked, også indgive følgende i et søgbart elektronisk format:

a) hvis det kræves af den kompetente myndighed i hjemlandet, jf. artikel 25, stk. 4, i forordning (EF) nr. 809/2004, eller på eget initiativ, en liste med krydshenvisninger, som også skal vise eventuelle oplysninger fra bilag I-XXX til forordning (EF) nr. 809/2004, som ikke er medtaget i prospektet, fordi de ikke er relevante, som følge af karakteren af udstederen, udbyderen eller den person, der anmoder om optagelse til handel, eller de værdipapirer, der udbydes til offentligheden eller optages til handel. Hvis listen med krydshenvisninger ikke indgives, og hvis rækkefølgen af oplysningerne i udkastet til prospekt ikke er sammenfaldende med rækkefølgen af de oplysninger, der foreskrives i bilagene til forordning (EF) nr. 809/2004, skal det ved hjælp af bemærkninger i margenen til udkastet til prospekt angives, hvilke dele af prospektet der modsvarer de relevante oplysningskrav. Et prospekt med bemærkninger i margenen skal ledsages af et dokument, som påpeger eventuelle oplysninger, der er indeholdt i de relevante bilag til forordning (EF) nr. 809/2004, og som ikke er medtaget i prospektet, fordi de ikke var relevante, som følge af karakteren af udstederen, udbyderen eller den person, der anmoder om optagelse til handel, eller de værdipapirer, der udbydes til offentligheden eller optages til handel

b) hvis udstederen, udbyderen eller den person, der anmoder om optagelse til handel på et reguleret marked, anmoder om, at den kompetente myndighed i hjemlandet tillader udeladelse af oplysninger i prospektet i henhold til artikel 8, stk. 2, i direktiv 2003/71/EF, en begrundet anmodning herom

c) hvis udstederen, udbyderen eller den person, der anmoder om optagelse til handel på et reguleret marked, anmoder om, at den kompetente myndighed i hjemlandet efter godkendelsen af prospektet stiller et godkendelsescertifikat til rådighed for den kompetente myndighed i værtslandet i henhold til artikel 18, stk. 1, i direktiv 2003/71/EF, en anmodning herom

d) oplysninger, der integreres ved henvisning i prospektet, medmindre sådanne oplysninger allerede er godkendt af eller indgivet til den samme kompetente myndighed, jf. artikel 11 direktiv 2003/71/EF

e) andre oplysninger, der med rimelig grund betragtes som nødvendige for den gennemgang, som foretages af den kompetente myndighed i hjemlandet, og udtrykkeligt kræves af den kompetente myndighed i det øjemed.

Artikel 3

Ændringer af udkastet til prospekt

1. Efter at det første udkast til prospekt er indgivet til den kompetente myndighed i hjemlandet, til hvilken udstederen, udbyderen eller den person, der anmoder om optagelse til handel på et reguleret marked, indgiver efterfølgende udkast af prospektet, skal alle ændringer, der er foretaget i forhold til det foregående udkast uden markeringer, som blev indgivet til den kompetente myndighed, markeres i efterfølgende udkast. I tilfælde, hvor der kun er foretaget begrænsede ændringer, anses uddrag af udkastet til prospekt med markering af alle ændringer i forhold til det foregående udkast for acceptable. Der skal altid indgives et udkast til prospektet uden markeringer sammen med det udkast, hvor alle ændringer er markeret.

Hvis udstederen, udbyderen eller den person, der anmoder om optagelse til handel på et reguleret marked, ikke er i stand til at opfylde kravet i første afsnit på grund af tekniske vanskeligheder i forbindelse med markeringen af prospektet, skal hver ændring, der foretages i forhold til det foregående udkast til prospekt, påpeges skriftligt over for den kompetente myndighed i hjemlandet.

2. Hvis den kompetente myndighed i hjemlandet i overensstemmelse med artikel 5, stk. 2, har meddelt udstederen, udbyderen eller den person, der anmoder om optagelse til handel på et reguleret marked, at den mener, at udkastet til prospekt ikke opfylder kravet om fuldstændighed, herunder sammenhæng i oplysningerne og forståelighed, skal det udkast til prospekt, der efterfølgende indgives, ledsages af en forklaring på, hvordan de mangler, som var meddelt af den kompetente myndighed, er blevet afhjulpet.

Hvis ændringer af et forudgående indgivet udkast til prospekt er selvforklarende eller klart afhjælper de mangler, som var meddelt af den kompetente myndighed, anses det for tilstrækkeligt at angive, hvor der er foretaget ændringer for at afhjælpe manglerne.

Artikel 4

Endelig indgivelse

1. Med undtagelse af listen med krydshenvisninger, jf. artikel 2, stk. 2, litra a), skal en indgivelse med henblik på godkendelse af det endelige udkast til prospekt ledsages af eventuelle oplysninger, der er omhandlet i artikel 2, stk. 2, og som har ændret sig siden den foregående indgivelse. Det endelige udkast til prospekt må ikke indeholde bemærkninger i margenen.

2. Hvis der ikke er foretaget nogen ændringer i forhold til de foregående indgivne oplysninger, der er omhandlet i artikel 2, stk. 2, skal udstederen, udbyderen eller den person, der anmoder om optagelse til handel på et reguleret marked, skriftligt bekræfte, at der ikke er foretaget nogen ændringer i forhold til de foregående afgivne oplysninger.

Artikel 5

Modtagelse og behandling af anmodningen

1. Den kompetente myndighed i hjemlandet bekræfter modtagelsen af den første anmodning om godkendelse af et prospekt skriftligt via elektroniske midler så hurtigt som muligt og senest ved lukketid på den anden arbejdsdag efter at have modtaget den. Bekræftelsen skal oplyse udstederen, udbyderen eller den person, der anmoder om optagelse til handel på et reguleret marked, om et eventuelt referencenummer for anmodningen om godkendelse og om det kontaktpunkt hos den kompetente myndighed, hvortil forespørgsler om anmodningen kan stiles. Datoen for bekræftelsen påvirker ikke datoen for indgivelsen af udkastet til prospekt, som omhandlet i artikel 13, stk. 2, i direktiv 2003/71/EF, fra hvilken fristerne for meddelelser begynder.

2. Hvis den kompetente myndighed i hjemlandet med rimelighed finder, at de indgivne dokumenter er ufuldstændige, eller at der er behov for supplerende oplysninger, f.eks. fordi visse oplysninger ikke stemmer overens eller er uforståelige, meddeler den skriftligt via elektroniske midler udstederen, udbyderen eller den person, der anmoder om optagelse til handel, at der er behov for supplerende oplysninger og begrundelsen herfor.

3. Hvis den kompetente myndighed i hjemlandet finder, at ufuldstændigheden er af mindre betydning, eller at tidsplanen er af yderste vigtighed, kan den kompetente myndighed give udstederen, udbyderen eller den person, der anmoder om optagelse til handel, mundtlig meddelelse, i hvilket tilfælde der ikke sker nogen afbrydelse af fristerne for godkendelse af prospektet som omhandlet i artikel 13, stk. 4, i direktiv 2003/71/EF.

4. Hvis udstederen, udbyderen eller den person, der anmoder om optagelse til handel på et reguleret marked, er ude af stand til eller ikke er villig til at forelægge de supplerende oplysninger, der anmodes om i henhold til stk. 2, har den kompetente myndighed i hjemlandet ret til at afvise godkendelse af prospektet og afslutte gennemgangen.

5. Den kompetente myndighed i hjemlandet giver udstederen, udbyderen eller den person, der anmoder om optagelse til handel på et reguleret marked, meddelelse om sin beslutning vedrørende godkendelse af prospektet skriftligt via elektroniske midler på dagen for beslutningen. I tilfælde af en afvisning af at godkende prospektet skal den kompetente myndigheds beslutning indeholde en begrundelse herfor.

KAPITEL II

OFFENTLIGGØRELSE AF PROSPEKTET

Artikel 6

Offentliggørelse af prospektet i elektronisk form

1. Hvis prospektet offentliggøres i elektronisk form i henhold til artikel 14, stk. 2, litra c), d) eller e), i direktiv 2003/71/EF, gælder følgende, uanset om prospektet omfatter et enkelt dokument eller flere dokumenter:

a) Det skal være let tilgængeligt på netstedet.

b) Det skal være i et søgbart elektronisk format, der ikke kan ændres.

c) Det må ikke indeholde hyperlinks, bortset fra links til elektroniske adresser, hvor der findes oplysninger, som er integreret ved henvisning.

d) Det skal kunne downloades og udskrives.

2. Hvis et prospekt, der indeholder oplysninger, som er integreret ved henvisning, offentliggøres i elektronisk form, skal det indeholde hyperlinks til hvert enkelt dokument, der indeholder oplysninger, som er integreret ved henvisning, eller til hver enkelt netside, hvor det pågældende dokument offentliggøres.

3. Hvis et prospekt for et udbud af værdipapirer til offentligheden anbringes på udstedernes, de finansielle formidleres eller de regulerede markeders netsteder, sørger disse for at undgå at henvende sig til personer, som er bosiddende i medlemsstater eller tredjelande, hvor udbuddet af værdipapirer til offentligheden ikke finder sted, herunder ved at indsætte en meddelelse om, hvem udbuddet er rettet til.

4. Adgang til det offentliggjorte prospekt i elektronisk form må ikke forudsætte:

a) registrering

b) accept af en ansvarsfraskrivelse, der begrænser det retlige ansvar

c) betaling af et gebyr.

Artikel 7

Offentliggørelse af de endelige vilkår

Offentliggørelsesmetoden for de endelige vilkår i forbindelse med et basisprospekt behøver ikke være identisk med offentliggørelsesmetoden for basisprospektet, forudsat der anvendes en af de offentliggørelsesmetoder, som er fastsat i artikel 14 i direktiv 2003/71/EF.

Artikel 8

Offentliggørelse i dagblade

1. For at overholde artikel 14, stk. 2, litra a), i direktiv 2003/71/EF offentliggøres et prospekt i et generelt eller finansielt dagblad, som er landsdækkende eller dækker flere regioner.

2. Hvis den kompetente myndighed ikke finder, at det dagblad, som er valgt til offentliggørelsen, opfylder betingelserne i stk. 1, bestemmer den et dagblad, hvis oplag vurderes til at være passende til dette formål under særlig hensyntagen til det geografiske område, antal indbyggere og læsevaner i den enkelte medlemsstat.

Artikel 9

Offentliggørelse af meddelelsen

1. Hvis en medlemsstat benytter den mulighed, der er omhandlet i artikel 14, stk. 3, i direktiv 2003/71/EF, til at kræve offentliggørelse af en meddelelse om, hvordan prospektet er offentliggjort, og hvor offentligheden kan få adgang til det, offentliggøres denne meddelelse i et dagblad, der opfylder kravene til offentliggørelse af prospekter i denne forordnings artikel 8.

Hvis meddelelsen vedrører et prospekt, der kun er offentliggjort med henblik på værdipapirers optagelse til handel på et reguleret marked, hvor der allerede handles værdipapirer i samme klasse, kan den i stedet indrykkes i dette regulerede markeds officielle tidende, uanset om denne offentliggøres i trykt eller elektronisk form.

2. Meddelelsen offentliggøres senest den første arbejdsdag efter offentliggørelsen af prospektet i henhold til artikel 14, stk. 1, i direktiv 2003/71/EF.

3. Meddelelsen skal indeholde følgende oplysninger:

a) udsteders identitet

b) type, klasse og beløb for de værdipapirer, der udbydes og/eller søges optaget til handel, forudsat disse elementer er bekendt på offentliggørelsestidspunktet for meddelelsen

c) tidsplan for udbuddet/optagelsen til handel

d) en erklæring om, at prospektet er offentliggjort, og hvor offentligheden kan få adgang til det

e) de adresser, hvor offentligheden kan få adgang til et trykt eksemplar, og i hvilket tidsrum

f) datoen for meddelelsen.

Artikel 10

Liste over godkendte prospekter

Af den liste over godkendte prospekter, der i overensstemmelse med artikel 14, stk. 4, i direktiv 2003/71/EF offentliggøres på den kompetente myndigheds netsted, skal det fremgå, hvordan sådanne prospekter er blevet gjort tilgængelige, og hvordan der kan fås adgang til dem.

KAPITEL III

ANNONCERING

Artikel 11

Annoncering

1. Hvis en annoncering i forbindelse med et udbud til offentligheden eller en optagelse til handel på et reguleret marked er blevet udsendt og et tillæg til prospektet efterfølgende offentliggøres, fordi der er opstået eller konstateret en væsentlig ny omstændighed, materiel fejl eller ukorrekthed i forbindelse med oplysningerne i prospektet, skal der udsendes en ændret annoncering, hvis den væsentlige nye omstændighed, den materielle fejl eller ukorrektheden i forbindelse med oplysningerne i prospektet betyder, at indholdet af den tidligere udsendte annoncering bliver ukorrekt eller vildledende.

2. En ændret annoncering skal henvise til den tidligere annoncering og præcisere, at den foregående annoncering er blevet ændret, fordi den indeholdt ukorrekte eller vildledende oplysninger, samt angive forskellene mellem de to versioner af annonceringen.

3. En ændret annoncering skal udsendes hurtigst muligt efter offentliggørelsen af tillægget. Med undtagelse af mundtligt udsendte annonceringer skal en ændret annoncering som minimum udsendes under anvendelse af de samme midler som den oprindelige annoncering.

Forpligtelsen til at ændre en annoncering finder ikke anvendelse efter den endelige afslutning af udbuddet til offentligheden eller efter starten på handelen på et reguleret marked, alt efter hvad der sker sidst.

4. Hvis et prospekt ikke er påkrævet i henhold til direktiv 2003/71/EF, skal eventuel annoncering indeholde en advarsel herom, medmindre udstederen, udbyderen eller den person, som anmoder om optagelse til handel på et reguleret marked, vælger at offentliggøre et prospekt, der opfylder kravene i direktiv 2003/71/EF, i forordning (EF) nr. 809/2004 og i nærværende forordning.

Artikel 12

Overensstemmelse, jf. artikel 15, stk. 4, i direktiv 2003/71/EF

Oplysninger, der videregives i mundtlig eller skriftlig form om udbud til offentligheden eller optagelse til handel på et reguleret marked, uanset om det er til annoncering eller i andet øjemed, må ikke:

a) være i modstrid med oplysningerne i prospektet

b) henvise til oplysninger, der er i modstrid med oplysningerne i prospektet

c) i væsentlig grad give en skæv opfattelse af oplysningerne i prospektet, herunder gennem udeladelse eller præsentation af negative aspekter af sådanne oplysninger med mindre vægt end de positive aspekter

d) indeholde alternative resultatopgørelser vedrørende udstederen, medmindre de er indeholdt i prospektet.

Med henblik på litra a)-d) skal oplysningerne i prospektet bestå af oplysninger, der indgår i prospektet, hvis det allerede er offentliggjort, eller oplysninger, der skal indgå i prospektet, hvis prospektet offentliggøres på et senere tidspunkt.

Med henblik på litra d) skal alternative resultatopgørelser bestå af resultatopgørelser, som er finansielle opgørelser af historiske eller fremtidige finansielle resultater, finansielle positioner eller pengestrømme, bortset fra finansielle opgørelser, som er defineret i de gældende regler for regnskabsaflæggelse.

KAPITEL IV

AFSLUTTENDE BESTEMMELSER

Artikel 13

Ændringer af forordning (EF) nr. 809/2004

I forordning (EF) nr. 809/2004 foretages følgende ændringer:

1) Artikel 1, stk. 5 og 6, udgår.

2) Artikel 29-34 udgår.

Artikel 14

Ikrafttrædelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 30. november 2015. På Kommissionens vegne Jean-Claude JUNCKER Formand

(1) EUT L 345 af 31.12.2003, s. 64.

(2) Kommissionens forordning (EF) nr. 809/2004 af 29. april 2004 om gennemførelse af Europa-Parlamentets og Rådets direktiv 2003/71/EF for så vidt angår oplysninger i prospekter samt disses format, integration af oplysninger ved henvisning og offentliggørelse af sådanne prospekter samt annoncering (EUT L 149 af 30.4.2004, s. 1).

(3) Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).